Дзмітрый Багданаў

Дзмітрый Багданаў (; ) — канадскі навуковец беларускага паходжання ў галіне камп’ютарных навук і штучнага інтэлекту. Вядомы як вынаходнік механізму ўвагі () у глыбокім навучанні.

 Біяграфія 
Нарадзіўся ў Беларусі. Вучыўся ў Ліцэі Беларускага дзяржаўнага ўніверсітэта. Актыўна ўдзельнічаў у алімпіядным руху па праграмаванні. У жніўні 2009 года прадстаўляў Беларусь на 21-й Міжнароднай алімпіядзе па інфарматыцы у Плоўдзіве (Балгарыя), атрымаў залаты медаль, заняў 13-е месца сярод 301 удзельніка. Вынік Багданава склаў 645 балаў з 800 магчымых, ён паказаў максімальныя вынікі (па 100 балаў) у шасці з сямі прапанаваных задач.

Пасля заканчэння ліцэя паступіў на факультэт прыкладной матэматыкі і інфарматыкі (ФПМІ) БДУ, вучыўся па спецыяльнасці «Прыкладная матэматыка», падчас вучобы (2009—2012) працягваў удзел у спаборніцтвах па праграмаванні.

У 2010 годзе ў складзе каманды БДУ Багданаў заняў 20-е месца ў сусветным фінале чэмпіянату ACM-ICPC у Харбіне (Кітай). У 2012 годзе на сусветным фінале ACM-ICPC у Варшаве каманда БДУ (Дзмітрый Багданаў, Сяргей Собаль, Юрый Пісарчык) заняла 5-е месца ў агульным заліку, каманда ўзнагароджана срэбным медалём і грашовым прызам.

Па сканчэнні БДУ Багданаў пераехаў у Германію для атрымання магістарскай ступені, паступіў у Універсітэт Якабса ў Брэмене (цяпер Універсітэт Канструктар), у 2014 годзе атрымаў ступень магістра ў галіне камп’ютарных навук. Навуковым кіраўніком Багданава быў Герберт Егер, тэма магістарскай працы тычылася метадаў прагназавання і колькаснай ацэнкі нявызначанасці ў машынным перакладзе.

У 2014 годзе Багданаў пачаў навучанне ў аспірантуры (PhD) у Манрэальскім універсітэце (лабараторыя Mila) пад кіраўніцтвам  і Аарона Курвіля, скончыў аспірантуру ў 2019 годзе. Па атрыманні доктарскай ступені далучыўся да стартапа «Element AI», які пазней набыла кампанія «ServiceNow».

Актыўны ўдзельнік міжнароднай навуковай супольнасці ў галіне штучнага інтэлекту. З 2021 года займае пасаду кіраўніка кафедры CIFAR па штучным інтэлекце ў Канадзе (Canada CIFAR AI Chair). Таксама Багданаў ад’юнкт-прафесар у Школе камп’ютарных навук Універсітэта Макгіла.

 Дзейнасць 
Асноўная навуковая дзейнасць Багданава звязана з апрацоўкай натуральнай мовы () і глыбокім навучаннем . У 2014 годзе ён быў асноўным аўтарам працы «Neural Machine Translation by Jointly Learning to Align and Translate» (), у якой упершыню прадстаўлены кантэнтны механізм увагі (). Гэта вынаходства вырашыла праблему «вузкага месца» ў архітэктурах «энкодар-дэкодар», дзе ўся інфармацыя пра сказ павінна была сціскацца ў адзін вектар фіксаванай даўжыні.

Сярод іншых ключавых кірункаў даследаванняў Багданава:
 Семантычны парсінг: распрацоўка фрэймворка «PICARD» для паляпшэння якасці перакладу натуральнай мовы ў SQL-запыты.
 Сістэмнае абагульненне: даследаванне здольнасці нейрасетак камбінаваць вядомыя канцэпты новымі спосабамі (праекты «Edge Transformer», «BabyAI»).
 Генерацыя коду: удзел у праекце «BigCode» і стварэнне мадэлі «StarCoder».
 Агенты ІІ: распрацоўка фрэймворкаў для аўтаномных агентаў, такіх як «TapeAgents».
 Ацэнка LLM: стварэнне сістэмы «CHASE» для генерацыі складаных тэстаў для ацэнкі вялікіх моўных мадэляў.

 Прызнанне 
 Прэмія «AI 2000 Most Influential Scholars» у галіне апрацоўкі натуральнай мовы (2023) .
 Прызначэнне кіраўніком кафедры CIFAR па штучным інтэлекце ў Канадзе (2021) .

 Крыніцы 

Катэгорыя:Вучоныя Канады
Катэгорыя:Штучны інтэлект